Fra 1526 forvaltet Spania Curaçao etter encomienda-systemet. Øya ble overdratt til en som fikk enerett til å utnytte øya økonomisk. Juan de Ampíes fikk slike rettigheter til Curaçao, Bonaire og Aruba, som ble behandlet som en samlet politisk enhet. Ampíes brakte med seg en liten gruppe indianere fra Hispaniola, men det er ikke klart om disse tilhørte caquetioene som tidligere var deportert.